Document ID: 32015R0445

REGULAMENTUL (UE) 2015/445 AL COMISIEI
din 17 martie 2015
de modificare a Regulamentului (UE) nr. 1178/2011 în ceea ce privește cerințele tehnice și procedurile administrative referitoare la personalul navigant din aviația civilă
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (1), în special articolul 7 alineatul (6) și articolul 8 alineatul (5),
întrucât:
(1)
Regulamentul (UE) nr. 1178/2011 al Comisiei (2) stabilește cerințele tehnice și procedurile administrative referitoare la personalul navigant din aviația civilă.
(2)
Unele state membre au constatat că anumite cerințe din Regulamentul (UE) nr. 1178/2011 generează o sarcină administrativă sau economică nejustificată și disproporționată pentru statele membre sau pentru părțile interesate și au notificat intenția de a acorda derogări de la cerințele respective, în conformitate cu articolul 14 alineatul (6) din Regulamentul (CE) nr. 216/2008.
(3)
Respectivele propuneri de derogări au fost analizate de Agenția Europeană de Siguranță a Aviației, ceea ce a condus la emiterea unei recomandări către Comisie privind respectarea de către propunerile de derogări a condițiilor aplicabile.
(4)
Statele membre și părțile interesate din sectorul aviației generale au identificat, de asemenea, anumite cerințe considerate disproporționate față de activitățile implicate și riscurile aferente.
(5)
De asemenea, s-au identificat în Regulamentul (UE) nr. 1178/2011 o serie de erori de redactare care conduc la dificultăți neintenționate de punere în aplicare.
(6)
Prin urmare, cerințele prevăzute în Regulamentul (UE) nr. 1178/2011 ar trebui modificate pentru a introduce derogări cu un efect normativ clar, pentru a introduce anumite simplificări pentru aviația generală și pentru a corecta anumite erori de redactare.
(7)
În plus, pe baza reacțiilor provenite de la statele membre și de la părțile interesate, s-a constatat că cerințele din anexa VII la Regulamentul (UE) nr. 1178/2011 ar putea fi disproporționate în raport cu activitatea și riscurile aferente ale organizațiilor de pregătire care prestează servicii de pregătire numai pentru licența de pilot de aeronave ușoare, licența de pilot particular, licența de pilot de baloane și licența de pilot de planoare.
(8)
Statele membre și părțile interesate sunt de acord că există, în consecință, o nevoie generală de a se acorda mai mult timp pentru elaborarea unui set adecvat de norme pentru activitățile de aviație generală care să corespundă mai bine activităților aparținând acestui sector aviatic, fără a fi afectate standardele de siguranță.
(9)
În plus, pentru a acorda timpul necesar pentru elaborarea acestor norme, data de aplicare a dispozițiilor din anexa VII la Regulamentul (UE) nr. 1178/2011 în cazul organizațiilor de pregătire care furnizează pregătire numai pentru licențele naționale care se pot califica pentru transformarea în licențe de pilot de aeronave ușoare conforme cu partea FCL, licențe de pilot de baloane și licențe de pilot de planoare ar trebui amânată până la 8 aprilie 2018.
(10)
Prin urmare, Regulamentul (UE) nr. 1178/2011 ar trebui modificat în consecință.
(11)
Întrucât Regulamentul (UE) nr. 290/2012 al Comisiei (3), care modifică Regulamentul (UE) nr. 1178/2011, conține o dispoziție autonomă privind data aplicării dispozițiilor din anexele VI și VII la Regulamentul (UE) nr. 1178/2011, acel regulament ar trebui, de asemenea, modificat pentru a asigura securitatea și claritatea juridică.
(12)
Măsurile prevăzute în prezentul regulament sunt conforme cu avizul Comitetului Agenției Europene de Siguranță a Aviației instituit prin articolul 65 din Regulamentul (CE) nr. 216/2008,
ADOPTĂ PREZENTUL REGULAMENT:
Articolul 1
Regulamentul (UE) nr. 1178/2011 se modifică după cum urmează:
1.
La articolul 8, alineatul (1) se înlocuiește cu următorul text:
„(1) Fără a aduce atingere articolului 12 din Regulamentul (CE) nr. 216/2008 și în cazurile în care între Uniune și o țară terță nu există acorduri care să reglementeze licențierea piloților, statele membre pot recunoaște licențele, calificările sau certificatele, precum și certificatele medicale asociate eliberate de țări terțe sau în numele acestora, în conformitate cu dispozițiile din anexa III la prezentul regulament.”
2.
La articolul 10a, alineatul (3) se înlocuiește cu următorul text:
„(3) Organizațiile care se conformează JAR au dreptul de a furniza pregătire pentru o licență de pilot particular (PPL) conformă cu partea FCL, pentru calificările aferente incluse în înregistrare și pentru o licență de pilot de aeronave ușoare (LAPL) până la 8 aprilie 2018 fără a se conforma dispozițiilor din anexele VI și VII, cu condiția să fie înregistrați înainte de 8 aprilie 2015.”
3.
Articolul 12 se modifică după cum urmează:
(a)
alineatul (2) se înlocuiește cu următorul text:
„(2) Prin derogare de la dispozițiile alineatului (1), statele membre au posibilitatea de a decide să nu aplice următoarele dispoziții ale anexei I până la 8 aprilie 2015:
(a)
dispozițiile cu privire la licențele de pilot de aeronave cu decolare-aterizare verticală și dirijabile;
(b)
dispozițiile de la punctul FCL.820;
(c)
în cazul elicopterelor, dispozițiile din subpartea J secțiunea 8;
(d)
dispozițiile din subpartea J secțiunea 11.”
;
(b)
se inserează alineatul (2a), cu următorul conținut:
„(2a) Prin derogare de la dispozițiile alineatului (1), statele membre au posibilitatea de a decide să nu aplice următoarele dispoziții ale anexei I până la 8 aprilie 2018:
(a)
dispozițiile cu privire la licențele de pilot de planoare și baloane;
(b)
dispozițiile din subpartea B;
(c)
dispozițiile de la punctele FCL.800, FCL.805 și FCL.815;
(d)
dispozițiile din subpartea J secțiunea 10.”
;
(c)
alineatul (4) se înlocuiește cu următorul text:
„(4) Prin derogare de la dispozițiile alineatului (1), statele membre au posibilitatea de a decide să nu aplice până la 8 aprilie 2016 dispozițiile prezentului regulament în cazul piloților care dețin o licență și un certificat medical asociat eliberate de o țară terță și a căror activitate presupune operarea necomercială a aeronavelor, astfel cum se precizează la articolul 4 alineatul (1) litera (b) sau (c) din Regulamentul (CE) nr. 216/2008.”
4.
Anexele I, II, III, VI și VII se modifică în conformitate cu anexele la prezentul regulament.
Articolul 2
În Regulamentul (UE) nr. 290/2012, la articolul 2 alineatul (2) se elimină litera (f).
Articolul 3
(1) Prezentul regulament intră în vigoare la 8 aprilie 2015.
(2) Prin derogare de la alineatul (1), modificările dispozițiilor de la punctele FCL.315.A, FCL.410.A și FCL.725.A din anexa I se aplică de la 8 aprilie 2018.
(3) Prin derogare de la alineatul (1), statele membre pot decide să nu aplice dispozițiile din anexele VI și VII unei organizații de pregătire care furnizează pregătire numai pentru o licență națională care se poate califica, în conformitate cu articolul 4 alineatul (3) din Regulamentul (UE) nr. 1178/2011, pentru transformarea în licență de pilot de aeronave ușoare conformă cu partea FCL (LAPL), licență de pilot de planoare (SPL) sau licență de pilot de baloane (BPL) până la 8 aprilie 2018.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 martie 2015.

Labels: 12
8
9
0